钦定古今图书集成/历象汇编/历法典/第107卷 > 《新法历书五》 > 测五纬
## 钦定古今图书集成/历象汇编/历法典/第107卷 > 《新法历书五》 > 测五纬

上三星为土、木、火与太阳相冲会，然于冲会之二时，各无岁行加减分，缘其会太阳即在岁行圈之最高，而冲之即在其最卑，于实行为合故也。须知实行与平行不同，平行百千万年维均各星本天各有迟疾。〈即：“最高最卑。” 〉然而星合太阳，无从可测，每于其冲测之。〈测其对太阳用恒星各经度或太阳跨度推算〉“得此冲经度，即有中积天度日数及本星随日数之平行，而后用此三率以求各星本天最高之所”，于是又得其盈缩大差，因并得冲时各星以平行距冬至之界若干矣。下二星为金、水，以其不能冲太阳也，测之较难。法先于或晨或昏求其与太阳距度者数次，然后依法测算，即可得其本天诸情也。凡岁行之测，以二留为本。二留之限，各星不同，即所躔天度亦不同。然而星在二留，非冲太阳，乃折中之度，故本之以测岁行也。下三星亦然。又二留之际，因无岁圈纬度，故可得其本天之纬。其或在日之冲，距纬极远，又可得岁圈之本纬矣。五星之天，皆斜交黄道，与白道同，但其相距之纬，各多寡不等。又白道“交行”右旋，而五星左旋，此其异也。